Willelmus, Dei gratia Autissiod. episcopus, omnibus Christi fidelibus in Domino, salutem. Notum facimus universis, præsentibus pariter et futuris, quod nos, cultum divinum in Autissiod. diocesi cupientes ampliare, novellæ plantationi, domui scilicet de Cellis juxta Autissiodorum, in qua monialium abbatiam Cistercensis ordinis, auctore Domino, fundavimus, dedimus et concessimus jure perpetuo possidendam domum nostram de foro Autissiod., juxta stalla cambiatorum sitam, quam a defuncto Itero Borno, milite, quondam emimus de nostro proprio, et postea communi incendio consumptam ex toto refecimus cum magnis sumptibus et impensis. Quia, vero, dilectus filius Girardus Baleine, Beatæ-Mariæ de civitate Autissiod. canonicus, locum in quo prædicta abbatia sita est, qui de proprio alodio ipsius erat, ad nostram ammonitionem, dedit: volumus et statuimus ut, in hujus doni recompensationem, per manum earumdem monialium, vel mandati earum, ex mercede dictæ domus, viginti libras quamdiu vixerit, percipiat annuatim, terminis inter eos statuendis. Quod si in statutis terminis non solveretur eidem Girardo dicta pecunia, posset ipse Girardus ad domum ipsam assignare. Post mortem, vero, ipsius Girardi, domus dicta omnino libero dictis monialibus remanebit. Quod ut ratum et firmum permaneat, præsentem cartam, in hujus rei testimonium, fecimus sigilli nostri munimine roborari. Actum, anno incarnati Verbi Mº CCº XXº, mense maio.